text: Flygtninge samlede ind til andre flygtninge
  06 november 2016 kl. 14.53
  I Kolding dannede nye flygtninge makkerpar med erfarne indsamlere til Dansk Flygtningehjælps årlige landsindsamling.
  Søndag samler frivillige over hele landet ind til Dansk Flygtningehjælps nødhjælpsarbejde i verdens brændpunkter.
  Landsindsamlingen har fundet sted i årevis. Men for første gang har den lokale afdeling i Kolding fået flygtninge med ud og rasle.
  - Vi har inviteret de nyankomne flygtninge, der går på sprogskolerne. De har ikke kendskab til dansk kultur. En kultur som også indebærer indsamlinger, siger Dansk Flygtningehjælps koordinator for Kolding By, Margit Vestbjerg, til TV SYD.
  Alif Hannan, 30-årig syrisk flygtning fra Aleppo: "Det er godt at folk afleverer så mange penge – og de fleste siger, at jeg er velkommen. Jeg siger mange tak."
  Ud over at bidrage til nødhjælpsarbejdet får flygtningene også en god snak med den danske makker, de følges med. Flygtningene på sprogskolerne har typisk været i Danmark i omkring halvandet år.
  - Jeg vil rigtig gerne hjælpe mennesker i nød. For vi er nødt til at hjælpe dem, siger 30-årige Alif Hannan, der selv er flygtet fra Aleppo i Syrien.
  Den danske indsamlingsmakker har nydt samarbejdet.
  - Det er dejligt at være to om at samle ind – og på den måde repræsentere begge sider. Dem der var hjemme, var også meget venlige og gavmilde, forklarer Ellen Vestergaard.
  Hun ser mange fordele i at deles om indsamlingen.
  - Det bliver en god oplevelse for os. For der er meget i medierne om folk, der er skeptiske overfor flygtningesituationen. Så det er dejligt at se, at når det kommer til stykket, så er folk godt klar over, at det batter noget at samle ind.
  Alif Hannan har haft en god dag. Samtidig er hun meget glad for både støtten og modtagelsen.
  - Det er godt at folk afleverer så mange penge – og de fleste siger, at jeg er velkommen. Jeg siger mange tak, slutter Alif Hannan.
  I Kolding og omegn blev der indsamlet 146.100 kroner, mens det samlede resultat på landsplan nåede over 18 millioner kroner.
  